**Analýza stavu akademických knižníc za rok 2019**

**(na základe výsledkov štatistických výkazov o akademických knižniciach SR)**

Činnosť akademických knižníc je hodnotená viacerými spôsobmi, jedným z nich je štatistické zisťovanie, ktoré v rezorte školstva zabezpečuje centrálne CVTI SR v Bratislave v spolupráci s úsekom metodiky akademických knižníc Slovenskej pedagogickej knižnice v Bratislave. V rámci znižovania administratívnej záťaže prišlo k vypusteniu štatistického výkazu o činnosti školských a akademických knižníc z programu štátneho štatistického zisťovania, čo však nezbavilo akademické knižnice povinnosti vypĺňať štatistiku o svojej činnosti, nakoľko tieto údaje sú súčasťou rezortného štatistického zisťovania. Okrem toho sa na úrovni MK SR v zastúpení SNK v Martine používajú údaje k porovnávaniu spoločných ukazovateľov v rámci celoštátneho systému knižníc SR.

Sieť AK je tvorená knižnicami verejných, štátnych a súkromných VŠ . Podľa informácií MŠVVŠ SR v r. 2019 pôsobilo v SR 34 vysokých škôl[[1]](#footnote-1). Už druhý rok sa do štatistického sledovania nezapája súkromná VŠ manažmentu v Trenčíne,  výkaz neodovzdali Stredoeurópska vysoká škola v Skalici, Bratislavská medzinárodná škola liberálnych štúdií v Bratislave. Zo siete súkromných vysokých škôl vypadla Akadémia médií, odborná vysoká škola mediálnej a marketingovej komunikácie v Bratislave, ktorá si dlhodobo neplní povinnosti súvisiace s poskytovaním údajov do štátnych registrov o realizácií akreditovaných študijných programov a počtoch prijatých a skončených študentov.

Tabuľka 1: Sieť akademických knižníc v r. 2019

|  |  |  |  |
| --- | --- | --- | --- |
|  | **Verejné VŠ (20)** | **Štátne VŠ (3)** | **Súkromné VŠ (11)** |
| Ústredné knižnice | 19 | 3 | 8 |
| v tom fakultné | 25 | 1 | 1 |
| čiastkové knižnice | 536 | 0 | 12 |
| vykazujúce knižnice | 26 | 3 | 8 |
| Evidované v Zozname knižníc MK SR | 25 | 3 | 8 |

**Knižničný fond - KF**

Knižničný fond akademických knižníc k 31.12.2019 obsahoval **6 086 715 knižničných jednotiek** (ďalej k. j.), čo je **nárast o 19 393 k.j**. oproti r. 2018. Úbytky KF oproti r. 2018 klesli takmer o polovicu 78 181 k.j.‬ a využili sa i na odstránenie chýb vo vykazovaní v 3 AK. Z hľadiska spôsobu nadobudnutia naďalej predstavujú najväčší prírastok dary záverečných kvalifikačných prác (ďalej ZKP), pričom nie všetky AK uchovávajú tlačené verzie týchto prác. V r. 2019 sa v DS AK riešil i problém uchovávania ZKP, najmä vo vzťahu k obmedzeným kapacitám skladových priestorov AK. Pokiaľ ide o dobu uchovávania záverečných prác ani v jednej z vyhlášok MŠ VVŠ SR (r. 2009 a r. 2011) nie sú uvedené roky uchovávania tlačených verzií, píše sa v nich, že to určujú interné predpisy daných VŠ. V zákone o VŠ z r. 2018 je explicitne vyjadrená len doba uchovávania digitálnych verzií ZKP v Centrálnom registri záverečných prác - 70 rokov.

**Graf 1: Spôsoby nadobudnutia KF v AK – porovnanie**

Stav knižničného fondu úzko súvisí s financovaním AK a prioritami v oblasti akvizície. V r. 2019 opäť vzrástli náklady na nákup licencií a špecializovaných databáz, čo malo vplyv na nižší objem finančných prostriedkov venovaných akvizícii KF – **pokles o 204 768‬,- €** oproti r. 2018**.**

**Graf 2: Náklady na akvizíciu KF a databáz a licencií v AK – porovnanie**

Od r. 2013 sa samostatne sleduje prírastok digitálnych kníh, ktorý v r. 2019 bol **2 220 k.j**.Okrem trvalej akvizícieodborných titulov e-kníh prevažne zahraničných vydavateľov tvoria fond digitálnych kníh vo veľkej miere digitálne skriptá a učebnice, ktoré vydávajú vysoké školy, e-verzie obhájených záverečných prác, ktoré sa cez akademický informačný systém nahrávajú do centrálneho registra záverečných prác a zdigitalizované dokumenty z vlastného fondu knižníc. Napriek tomu stále absentuje širšia ponuka e-verzií odborných kníh vydávaných v slovenských vydavateľstvách, výnimkou je ponuka vydavateľstva Wolters Kluver. sk, ktoré zabezpečuje e-učebnice pre vysoké školy ekonomického a právnického zamerania. Menším podielom sa na fonde e-kníh podieľajú aj jednotlivé tituly, príp. kolekcie odborných e-kníh špecifického tematického zamerania danej VŠ, ktorými AK rozširujú ponuku dostupných databáz e-kníh napr. ProQuest Ebook Academic Central Complete, Wiley Online Library, SpringerLink a iné.

**Graf 3: Fond digitálnych kníh v AK – porovnanie**

V súlade so zvyšovaním používateľskej komfortnosti sa veľká časť KF nachádza vo voľnom prístupe či už v samostatných študovniach, alebo ide o koncepty otvoreného priestoru s voľným uložením dokumentov v priestore s cieľom samoobslužnosti používateľov a s prehlbovaním informovanosti o zložení a stave KF v knižnici, čo má pozitívny vplyv na využívanosť KF formou prezenčného štúdia. Pozitívnym faktom je aj objem dokumentov spracovaných automatizovane v online katalógu, ktorý si drží rovnaký % podiel vo vzťahu k celkovému objemu KF; AK majú v r. 2019 spracovaných 79,13% celkového objemu KF (VVŠ 78,77%; ŠVŠ 100%, SVŠ 56,18%).

**Graf 4: Dostupnosť dokumentov v AK**

**Používatelia akademických knižníc**

Starostlivosť o používateľov AK sa premieta do všetkých sledovaných ukazovateľov činnosti AK; ich spokojnosť sa okrem iného preukazuje v percentuálnom vyjadrení počtu registrovaných používateľov najmä z radov študentov z celkového počtu potenciálnych používateľov – študentov. V roku 2019 v dôsledku celkového demografického vývoja opäť pokračoval klesajúci trend v počte študentov študujúcich na VŠ a teda aj počet potenciálnych používateľov z radov študentov. Mierne stúpol záujem o návštevu knižnice **(77,15% z potenciálneho počtu študentov)** oproti roku 2018 kedy bol počet registrovaných študentov navštevujúcich akademické knižnice **(69,18%).** Okrem študentov a zamestnancov vlastných vysokých škôl poskytujú akademické knižnice služby aj iným záujemcom (bežní používatelia) najčastejšie z radov študentov iných vysokých a stredných škôl, ale i ostatnej odbornej verejnosti. V roku 2019 to bolo **10 465 používateľov**.

Tabuľka 2: Používatelia akademických knižníc

|  |  |  |  |  |
| --- | --- | --- | --- | --- |
|  | Verejné VŠ | Štátne VŠ | Súkromné VŠ | VŠ v r. 2019 |
| Potenciálni používatelia | 148 325 | 5 847 | 11 731 | 165 903 |
| z toho VŠ študenti | 124 300 | 5 202 | 10 858 | 140 360 |
| Počet registrovaných používateľov | 114 422 | 8 302 | 5 270 | 127 994 |
| z toho poslucháči VŠ | 94 906 | 3 526 | 4 896 | 103 328 |
| mimo danej VŠ | 6 173 | 4 207 | 85 | 10 465 |

Používatelia mali k dispozícii 6 769 študijných miest, v 35 AK mohli využívať prístup na internet aj formou WiFi siete, čo používateľom umožňuje používať vlastné mobilné zariadenia, narastá záujem o vzdialený prístup k EIZ, ktorý umožňuje využívať databázy v čase a mieste, ktoré používateľovi najviac vyhovuje (vzdialený prístup poskytuje 21 VVŠ, 1 ŠVŠ a 2 SVŠ, ktoré si zriadili sprostredkovaný vzdialený prístup cez CVTI SR). Mnohé AK okrem vlastných webových stránok prezentujú svoje služby a umožňujú prístupu do online katalógu na centrálnych elektronických informačných tabuliach, ktoré sú inštalované vo vstupných priestoroch VŠ. K spokojnosti používateľov prispel i prevádzkový čas knižníc. V r. 2019 boli knižnice používateľom dostupné v rozsahu prekračujúcom rozsah ustanoveného pracovného týždňa pre jednozmenné i dvojzmenné prevádzky (t. j. viac ako 40 h); vo viacerých knižniciach sa zabezpečovali dvojzmenné prevádzky študovní a požičovní. V rámci VVŠ zabezpečovali AK služby v rozsahu až 48 hod. týždenne, ŠVŠ a ich AK poskytovali služby v rozsahu 38,33 hodín týždenne, kratší prevádzkový čas mali AK SVŠ v rozsahu 35,88 hodín týždenne. Požiadavka na rozširovanie služieb v AK priamo súvisí s počtom študentov, ktorí študujú externe, prípadne so zriaďovaním vysunutých pracovísk AK napr. na internátoch. Návštevnosť AK je sledovaná na základe vstupných údajov z RFID brán, príp. z údajov centrálnych turniketov pri vstupoch do budov VŠ (ISIC, ITIC), niektoré AK robia kvalifikované odhady.

**Graf 5: Študenti VŠ a ich záujem o AK**

Alternatívou k rozširovaniu prevádzky knižníc je posilňovanie využívania **online služieb AK**, narastá počet virtuálnych návštevníkov, ktorí si mnohé informačno-vzdelávacie požiadavky realizujú prostredníctvom elektronických informačných služieb knižnice .

**Graf 6: Návštevníci AK – porovnanie**

Rastúci počet virtuálnych návštevníkov zvyšuje nároky na pracovníkov zabezpečujúcich elektronické služby; prepočítaný podiel na jedného knihovníka zabezpečujúceho odbornú činnosť činí **6 069,50 virtuálnych návštevníkov ročne**.

**Graf 7: Prehľad obslúžených používateľov v AK**

**Zamestnanci AK**

V oblasti personálneho zabezpečenia činnosti AK pozorujeme už niekoľko rokov klesajúci stav celkového počtu zamestnancov akademických knižníc ako aj pracovníkov s odborným SŠ a VŠ knihovníckym vzdelaním- **z 529** zamestnancov zabezpečujúcich knihovnícke činnosti je až **288** neknihovníkov. Akademické knižnice zabezpečujú reklasifikáciu zamestnancov s neknihovníckym vzdelaním absolvovaním akreditovaných knihovníckych kurzov ***Knihovnícke základy pre znalostnú spoločnosť*** ponúkaných SNK a CVTI SR. Dlhodobo absentuje v sieti AK mladá generácia absolventov a tridsiatnikov. Narastá podiel virtuálnych návštevníkov, ktorí okrem ponúkaných online služieb využívajú aj e-referenčné služby; prepočítaný podiel vybavených e-dopytov na 1 zamestnanca (PU[[2]](#footnote-2)) AK je 170 za rok. Stúpajúci význam elektronických služieb kladie zvýšené nároky na prácu knihovníkov v oblasti rozvoja IKT; najmä v tomto segmente knižničných služieb chýbajú kvalifikované pracovné sily.

V r.2019 začalo platiť nové nariadenie vlády SR č. 354/2018[[3]](#footnote-3), ktorým sa v nadväznosti na nové platové tabuľky[[4]](#footnote-4) upravili aj katalógy pracovných činnosti a v oblasti a umožnili nové pracovné pozície najmä v súvislosti s informačnými technológiami. Od r. 2018 boli navýšené mzdy pracovníkov knižníc o 10% ročne, čo prispelo k pozitívnej zmene v odmeňovaní, keďže pracovníci akademických knižníc (najmä vo verejných VŠ) dlhodobo nedosahujú úroveň priemernej mzdy v hospodárstve (965,72 EUR), čo je len 88,44 % priemernej mzdy v národnom hospodárstve v r. 2019 (1092,- EUR[[5]](#footnote-5)). Úsek metodiky AK v roku 2019 v spolupráci so zástupcami OZPŠaV poskytoval informácie týkajúce sa nových katalógov pracovných činností a k zaraďovaniu zamestnancov podľa druhu vykonávanej činnosti.

**Graf 8: Vývoj miezd v AK - porovnanie**

**Graf 9: Kvalifikácia zamestnancov AK**

**Služby akademických knižníc**

Rozsah primárnych služieb akademických knižníc je daný knižničným zákonom, ako aj zákonom o vysokých školách, v ktorom sú zadefinované špecifické úlohy, na podporu výučbovej a vedeckej bázy vysokej školy[[6]](#footnote-6).

K základným úlohám akademických knižníc patrí poskytovanie knižnično-informačných služieb na báze online katalógu, ktorý je dostupný v režime 24/7 prostredníctvom internetu. Online katalóg dostupný na internete má 35 AK (okrem VŠ medzinár. podnikania ISM v Prešove, Hudobná a umelecká akadémia J. Albrechta v B.Š., VŠ bezpečnostného manažérstva v Košiciach). Výpožičné služby AK sa vykazujú vo vzťahu k niektorým položkám odlišne, na tieto skutočnosti nadväzovali viaceré metodické usmernenia (ide najmä o vykazovanie výpožičiek e-dokumentov, e-verzií záverečných kvalifikačných prác, výpožičky dokumentov v čiastkových knižniciach a iné). Výpožičky dokumentov majú naďalej klesajúci trend; v r.2019 klesli **o 58 711**‬ oproti roku 2018. Čiastočne to môže byť dané aj ponukou externých databáz s ponukou plných textov, ktoré sú súčasťou centrálne licencovaných databáz projektu NISPEZ. Štatisticky sú ako výpožičky evidované len tie e-dokumenty, ktoré sú prelinkované online katalógu, ostatné využitie sprístupňovaných plných textov je determinované možnosťami ich štatistického sledovania na základe dohôd s prevádzkovateľmi softvéru a vykazuje sa v položkách o využívaní elektronických informačných zdrojov.

**Graf 10: Výpožičky AK - porovnanie**

Informácie o dostupných dokumentoch a prístup do plných textov ponúkajú niektoré AK aj formou tzv. virtuálnych študovní, ktoré sa formou pilotných projektov začali budovať v r.2019 v spolupráci s CVTI SR. Hlavným cieľom služby je zabezpečenie jednoduchého a okamžitého virtuálneho prístupu v príjemnom používateľskom prostredí k e-knihám slúžiacim na podporu vzdelávania, vedy, ktoré sú vo vlastníci spolupracujúcich knižníc. Skúšobná prevádzka virtuálnych študovní je naplánovaná na ak. rok 2019/2020.

Tabuľka 3: Výpožičky v akademických knižniciach 2019

|  |  |  |  |  |  |
| --- | --- | --- | --- | --- | --- |
|  | Verejné VŠ | Štátne VŠ | Súkromné VŠ | Všetky AK  r.2019 | Všetky AK r.2018 |
| Počet výpožičiek spolu | 2 213 833 | 38 039 | 41 750 | 2 293 622 | 2 352 333 |
| na 1 knižnicu | 85 147 | 12 680 | 5 219 | 61 990 | 61 904 |
| na 1 reg. používateľa | 19,35 | 4,58 | 7,92 | 17,92 | 18,97 |
| Prezenčné výpožičky | 1 072 302 | 5 153 | 15 024 | 1 092 479 | 1 119 469 |
| Absenčné výpožičky | 1 141 531 | 32 886 | 26 726 | 1 201 143 | 1 232 864 |
| MVS iným knižniciam | 1 751 | 191 | 18 | 9 699 | 2 292 |
| MVS z iných knižníc | 3 541 | 60 | 1 | 1 960 | 4 615 |

AK v rámci ponuky svojich služieb využívajú moderné technologické prostriedky, napr. požičiavanie tabletov, či čítačiek e-kníh, možnosť vrátenia kníh cez biblioboxy (13 AK) aj mimo prevádzkových hodín knižnice, či možnosť využívať sieťové tlačiarne, veľkokapacitné skenery a vlastné mobilné zariadenia v rámci počítačových sietí i wifi pripojení.

**Graf 11: Prehľad o výpožičkách v AK VŠ**

Akademické knižnice majú nezastupiteľnú úlohu aj v rámci **informačného vzdelávania** študentov, ale aj zamestnancov VŠ v neformálnom aj formálnom vzdelávaní v rámci danej VŠ. Formy informačného vzdelávania sú veľmi pestré: od úvodných kurzov o činnosti knižnice a jej službách či exkurzií pre študentov prvého ročníka, prezentácií rešeršných techník pri práci s licencovanými databázami, až po citačno-etické semináre určené študentom končiacich ročníkov a doktorandom. Niektoré knižnice na svojich webových stránkach majú audiovizuálne prezentácie na tému ***Prvá návšteva v knižnici***. Čoraz viac knižníc zabezpečuje informačné vzdelávania v 1. ročníkoch 3. stupňa štúdia v dennej forme a mnohé participujú aj na prednáškach v rámci univerzít tretieho veku. Potešiteľnou je skutočnosť, že akademické knižnice sa každoročne prezentujú aj počas Dní otvorených dverí pre záujemcov o štúdium na VŠ.

**Graf 12: Vzdelávacie a publikačné aktivity AK v r. 2019**

K poskytovaným službám tradične patrí aj medziknižničná výpožičná služba z iných knižníc a pre iné knižnice. V priebehu posledných rokov klesá množstvo požiadaviek z iných knižníc na dokumenty AK, rovnako aj množstvo požiadaviek registrovaných používateľov AK na dokumenty z iných knižníc, čo sa dá vysvetliť dostatočnou ponukou z licencovaných databáz v prostredí AK.

**Graf 13: MVS v AK - porovnanie**

**Databázy evidencie publikačnej činnosti (CREPČ 1, 2 a CREUČ**) sú druhým významným produktom akademických knižníc, ktoré slúžia na evidenciu publikačných aktivít zamestnancov vysokých škôl a ich ohlasov. Knižnice z nich poskytujú výstupy pre rôzne účely: akreditácie študijných odborov, vedecko-kvalifikačné postupy, grantové žiadosti, vykazovanie publikačných aktivít pre vedecké projekty, hodnotenie zamestnancov a odmeňovanie aktívnych autorov významných publikácií a i. Od roku 2018 prešlo spracovanie publikačnej činnosti na platformu online katalógu CREPČ2; vykazovacie obdobie za rok 2019 bolo v rozpätí dátumov 1.4.2019 – 31.1.2020. Hodnoteniu prvého roka ostrej prevádzky bol venovaný seminár AK, ktorý sa uskutočnil v máji 2019. Do centrálnych registrov evidencie publikačnej a umeleckej činnosti prispievajú akademické knižnice (33 AK verejných, štátnych a súkromných VŠ) od r. 2007 a od r. 2011 aj do Centrálneho registra záverečných prác.[[7]](#footnote-7) Centrálne registre poskytujú prehľad o publikačnej aktivite zamestnancov VŠ pre odbornú i laickú verejnosť. MŠVVŠ SR využíva výstupy z nich ako autorizované podklady pre výpočet štátnej dotácie verejným vysokým školám v SR. Za správu a prevádzku registrov CREPČ a CREUČ zodpovedá Centrum vedecko-technických informácií SR (CVTI SR), Odbor pre hodnotenie vedy.

**Graf 13: Prehľad o spracovaných rešeršiach a výstupoch z db EPČ**

Financovanie akademických knižníc

Vo vykazovaní financovania AK predstavujú najvyššiu položku mzdové náklady AK, tento rok sa prejavilo ďalšie zvyšovanie miezd zamestnancov pracujúcich vo verejnej službe (10%). Náklady na nákup KF oproti minulému roku klesol **o 204 768 ,- €,**  naopak **o 136 294,- €** sa zvýšil objem finančných prostriedkov na nákup databáz a licencií .

**Graf 15: Finančné náklady AK - porovnanie**

Väčšina AK je financovaná ako súčasť iných prevádzkových útvarov VŠ (rektorátu, dekanátu). Je len málo akademických knižníc, ktoré fungujú ako samostatné organizačné jednotky vysokých škôl s vlastným rozpočtom. Nevykazované finančné náklady vynaložené na prevádzku AK (energie, upratovanie, ostatné poplatky spojené s prevádzkou) skresľujú celkový obraz o financovaní AK. Tieto informácie sa zisťujú formou komentára k štatistickému výkazu.

Tabuľka 3: Finančné náklady AK

|  |  |  |  |  |
| --- | --- | --- | --- | --- |
|  | **Verejné VŠ** | **Štátne VŠ** | **Súkromné VŠ** | **r.2019** |
| Celkové fin. náklady | 8 002 463 | 338 951 | 165 345 | 8 506 759 |
| na 1 knižnicu | 307 787 | 112 984 | 20 668 | 229 912 |
| mzdové náklady spolu | 5 928 849 | 282 249 | 145 292 | 6 356 390 |
| na 1 prep. zamest./rok | 11 602/967 | 12 544/1045 | 9 686/807 | 11 587/966 |
| nákup licencií a db. | 528 989 | 12 586 | 5 250 | 546 825 |
| na 1 knižnicu | 20 346 | 4 195 | 656 | 14 779 |
| príjmy knižníc | 393 626 | 5 188 | 1 678 | 400 492 |
| z toho príjmy z grantov | 112 319 | 3 000 | 0 | 115 319 |

Akademické knižnice sa snažia o viaczdrojové financovanie svojej činnosti, vystupujú ako riešitelia projektov a grantov, ale možností na dodatočné financovanie AK nie je veľa. V roku 2016 nahradil dotačný program MK SR ***Fond na podporu umenia*** (FPU),[[8]](#footnote-8) ktorý vznikol ako nezávislá verejnoprávna inštitúcia zabezpečujúca podporu umeleckých aktivít, kultúry a kreatívneho priemyslu. Hlavným poslaním fondu je poskytovanie finančných prostriedkov najmä na tvorbu, šírenie a prezentáciu umeleckých diel; podporu medzinárodnej spolupráce; na vzdelávacie programy v oblasti umenia, kultúry a kreatívneho priemyslu. Akademické knižnice sa aj v r. 2019 zapojili do troch programov, v rámci, ktoré na podporu činnosti knižníc FPU vypísal. Do programu ***5.1.1 Komplexná infraštruktúra knižníc*** sa nezapojila žiadna akademická knižnica. Do programu ***5.1.2*** ***Vybavenie knižníc a menšia infraštruktúra knižníc sa zapojilo celkom***  5 AK a podporené boli dva projekty UPJŠ Košice a VŠMU Bratislava v celkovej hodnote 16 000,- €; do programu ***5.1.3*** ***Podujatia vzdelávacích aktivít knižníc a odborná činnosť knižníc*** podali žiadosť 3 AK s nulovou úspešnosťou a do programu ***5.1.4 Akvizícia knižníc*** podali AK 14 projektov. Najlepšiu úspešnosť dosiahli AK v programe Akvizícia knižníc.

**Tabuľka 4: program 5.1.2 Vybavenie knižníc a menši knižničná infraštruktúra**

|  |  |  |
| --- | --- | --- |
| **Názov inštitúcie** | **Požadovaná dotácia** | **Pridelená dotácia** |
| UVLF Košice | 8 100 | 0 |
| UPJŠ Košice | 9 990 | 7 000 |
| TU Košice | 10 000 | 0 |
| VŠMU Bratislava | 10 000 | 9 000 |
| VŠVU Bratislava | 2 250 | 0 |
| **Spolu:** | **40 340 €** | **16 000 €** |

**Tabuľka 5: program 5.1.4 Akvizícia knižníc**

|  |  |  |
| --- | --- | --- |
| **Žiadateľ** | **Požadovaná dotácia** | **Pridelená dotácia** |
| UVLF Košice | 5 700 | 1 500 |
| UPJŠ Košice | 15 000 | 2 000 |
| UKF Nitra | 14 250 | 1 500 |
| KU Ružomberok | 5 700 | 1 500 |
| UCM Trnava | 10 000 | 4 000 |
| STU Bratislava | 20 000 | 0 |
| TU Zvolen | 13 000 | 2 000 |
| TUniv. A. Dubčeka Trenčín | 4 275 | 1 500 |
| UVLF Košice | 14 250 | 2 000 |
| VŠMU Bratislava | 4 750 | 1 500 |
| TU Trnava | 4 750 | 1 500 |
| Univerzita J. Selyeho Komárno | 6 000 | 1 500 |
| AOS Liptovský Mikuláš | 4 740 | 3 000 |
| TU Košice | 15 000 | 10 000 |
| **Spolu:** | **137 415 €** | **33 500 €** |

**Podujatia akademických knižníc:**

V roku 2019 sa činnosť úseku metodiky zamerala na prípravu dvoch odborných seminárov určených pre AK.

Prvý pod názvom ***Akademické knižnice a CREPČ 2***  sa uskutočnil 30. mája 2019 v CVTI SR v Bratislave. Išlo o seminár preložený z roku 2018, na ktorom bola mimoriadne vysoká účasť zástupcov AK (85) za účasti zástupcov MŠVVŠ SR, pracovníkov odboru pre hodnotenie vedy CVTI SR ako aj producentov softvéru na evidenciu CREPČ/CREUČ. Program bol venovaný zhodnoteniu vykazovacieho obdobia za rok 2018, metodickému usmerneniu k vykazovaciemu obdobiu za rok 2019 a výsledkom retrospektívnych kontrol kategorizácie publikácií za roky 2013-2017. Samostatné prezentácie boli venované zmenám, ktoré sa týkajú vykazovania publikačnej činnosti v nasledujúcom období a ktoré budú mať vplyv na financovanie VŠ v nasledujúcich obdobiach a sú obsahom legislatívnych dokumentov  Novela zákona o VŠ č. č. 270/2018 - § 108 a, b, c . Návrh novej Vyhlášky o CREPČ a CREUČ, ktoré pripravilo MŠVVŠ SR a pripomienky k nej boli obsahom stretnutia na úrovni členov vedení VŠ a zástupcov akademických knižníc (13. máj 2019 v CVTI SR), ako aj témou kľúčovej prezentácie prezentácie D. Gondovej a Ľ. Hrčkovej na seminári AK. Názory AK k fungovaniu db CREPČ2, získané formou krátkeho dotazníka boli zhrnuté v príspevku B. Bellérovej[[9]](#footnote-9).

Druhý plánovaný seminár, ktorý sa mal venovať problematike informačného vzdelávania sa nekonal z dôvodu prípravy projektu o Informačnom vzdelávaní v prostredí AK pre Fond na podporu umenia.

Spolupráca AK prebieha aj v rámci diskusnej skupiny AK, ktoré v r. 2019 venovali pozornosť viacerým novinkám, ktoré zásadným spôsobom ovplyvnili ich činnosť:

* nutnosť zavádzania e-pokladníc v prevádzke knižníc vzhľadom na obchodný charakter predajní, ktoré majú mnohé AK v svojej pôsobnosti a vyberanie poplatkov a pokút za poskytované služby;
* kvartálne vykazovanie objednávok kníh a časopisov pre ÚVO;
* ale najmä opatrenia súvisiace s prekategorizovaním dokumentov v db. CREPČ a lokálnych bázach EPČ na základe výsledkov retrospektívnej kontroly záznamov za vykazovacie obdobie 2013-2017;
* nesúhlas s avizovanými retrospektívnymi úpravami štátnej dotácie pre VŠ.

Spracovali:

PhDr. Mária Kadnárová

PhDr. Daniela Džuganová

V Bratislave 23.6.2020

1. https://www.minedu.sk/vysoke-skoly-v-slovenskej-republike/ [↑](#footnote-ref-1)
2. PU= prepočítaný stav na plný úväzok [↑](#footnote-ref-2)
3. Zákon č. 354/2018 Z.z.- zdroj: https://www.slov-lex.sk/pravne-predpisy/SK/ZZ/2018/354/20190101, účinný od 1. 1. 2019. [↑](#footnote-ref-3)
4. Zákonom č. 224/2019 Z. z., nariadením vlády č. 388/2018 Z. z. a č. 338/2019 Z. z., ktorými sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, [↑](#footnote-ref-4)
5. Zdroj: https://slovak.statistics.sk/wps/portal [↑](#footnote-ref-5)
6. 270/2018 Z. z. ZÁKON z 11. septembra 2018, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony a Zákon č. 126/2015 Z. z.

   Zákon o knižniciach a o zmene a doplnení zákona č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení zákona č. 38/2014 Z. z. (v znení č. 160/2018 Z. z.) [↑](#footnote-ref-6)
7. zdroj: https://cms.crepc.sk/ [↑](#footnote-ref-7)
8. zákon č. 284/2014 Z. z. definuje FPU ako verejnoprávnu inštitúciu zabezpečujúcu podporu umeleckých aktivít, kultúry a kreatívneho priemyslu. [↑](#footnote-ref-8)
9. Vybrané prezentácie zo seminára sú dostupné na: http://www.sakba.sk/?page=archiv#2019 [↑](#footnote-ref-9)